สังคมข่าวหุ้น
ดัชนีตลาดหุ้นไทยวานนี้ (28 มิ.ย.) ได้รับแรงหนุนจากหุ้นน้ำมัน ดันดัชนีปิดที่ 1,594.47 จุด ทะยาน 14.27 จุด หรือ 0.90%
ดัชนีตลาดหุ้นไทยวานนี้ (28 มิ.ย.) ได้รับแรงหนุนจากหุ้นน้ำมัน ดันดัชนีปิดที่ 1,594.47 จุด ทะยาน 14.27 จุด หรือ 0.90%
29 มิ.ย. 2565

*ดัชนีตลาดหุ้นไทยวานนี้ (28 มิ.ย.) ได้รับแรงหนุนจากหุ้นน้ำมัน ดันดัชนีปิดที่ 1,594.47 จุด ทะยาน 14.27 จุด หรือ 0.90% มูลค่าการซื้อขาย 60,346.04 ล้านบาท
*อีกไม่กี่วันก็จะเข้าสู่ไตรมาส 3/2565 แล้ว งั้นเจ๊ขอเริ่มด้วยการแจกหุ้นเด่นครึ่งหลังกันก่อนดีกว่านะเจ้าคะ โดยโบรกเกอร์หลายสำนักมองตลาดหุ้นฟื้นตัวดีในไตรมาส 4/2565 หลังผันผวนในไตรมาส 3/2565 รับผลกระทบจากหลายธนาคารกลางทั่วโลกต่างปรับขั้นอัตราดอกเบี้ย, สถานการณ์สงครามรัสเซีย-ยูเครน และการปิดเมืองของจีน แต่ตลาดหุ้นไทยดูดีกว่าต่างประเทศจากการเปิดประเทศ ทำให้เศรษฐกิจฟื้นตัวขึ้น ดังนั้น หุ้นที่น่าลงทุนในช่วงครึ่งปีหลัง แนะนำหุ้นที่เกี่ยวข้องกับการท่องเที่ยว ค้าปลีก ศูนย์การค้าฯ เป็นต้น ได้แก่ MINT, KBANK, SPA, BH, CPF, TU, KSL, AMANAH, TIDLOR, SAWAD, CPALL, ADVANC, MBK, CRC, BBL, CK, CPN, MAKRO, ORI, SAPPE, PR9, SHR, TFG และ SISB ช่วงสั้นเก็งกำไรลุ้นการทำ Window Dressing ได้ โดยเฉพาะหุ้นที่ได้ปรับตัวลงไปมาก อย่างหุ้น SAWAD, AMANAH, MAKRO และ BGRIM
*หุ้น ITD-TRC กอดคอวิ่งฉิว ราคาพุ่งกว่า 20% หลัง ครม.ไฟเขียวเหมืองโพแทชใน จ.อุดรธานี จับตาขั้นตอนต่อไป รอกระทรวงอุตฯ ไฟเขียวออกประทานบัตรทำเหมืองได้เต็มตัว
*กองทรัสต์ WHART ยื่นไฟลิ่ง ก.ล.ต.เตรียมออกและเสนอขายหน่วยทรัสต์ใหม่ ครั้งที่ 7 เพื่อลงทุนในสิทธิการเช่าและสิทธิการเช่าช่วงของอสังหาริมทรัพย์และทรัพย์สินอื่นของกลุ่ม WHA จำนวน 5 โครงการ มูลค่าไม่เกิน 4,050.86 ล้านบาท ดันมูลค่าทรัพย์สินรวม แตะ 5.24 หมื่นล้านบาท ปักหมุดทรัพย์สินบนจุดยุทธศาสตร์ด้านโลจิสติกส์ของประเทศ ตอกย้ำหนึ่งในผู้นำกองทรัสต์ Industrial ใหญ่ที่สุดในไทย
*บมจ.อัลฟ่า ดิวิชั่นส์ (ALPHAX) เฮ! ผู้ถือหุ้นพร้อมใจโหวตผ่านเพิ่มทุน 191,398,377 หุ้น เพื่อรองรับการจัดสรรใบสำคัญแสดงสิทธิครั้งที่ 4 ให้กับผู้ถือหุ้นเดิมในอัตราส่วน 10 หุ้นสามัญเดิมต่อ 1 หน่วยใบสำคัญแสดงสิทธิ ซึ่งมีอายุ 9 เดือน และราคาใช้สิทธิ 1 บาท กำหนดรายชื่อผู้มีสิทธิ 4 ก.ค.นี้ ฟากซีอีโอ “ธีร ชุติวราภรณ์” ประกาศลุยลงทุนต่อยอดธุรกิจสารสกัดกัญชง-กัญชา เต็มกำลัง เดินหน้าติดตั้งเครื่องจักรเพิ่มประสิทธิภาพผลิตอีก 100 เท่า ล่าสุดคืบหน้ากว่า 65% เร่งพัฒนาพื้นที่ปลูก รุกขยายช่องทางการตลาดและจัดจำหน่าย เผยธุรกิจครึ่งปีแรกสดใส ทยอยรับรู้รายได้จากธุรกิจใหม่ มั่นใจทั้งปีโตเข้าเป้า 200%
*“เสนา เจ พร็อพเพอร์ตี้” เผยหลังควบรวมกิจการ JSP 1 เดือนพลิกขาดทุนสุทธิจาก 56 ล้านบาท เหลือ 0.95 ล้านบาท รุกปรับโครงสร้างองค์กร-ฟอร์มทีมใหม่ ปูทางสู่ธุรกิจใหม่ Healthcare-Financial ตั้งเป้ารายได้ปี 2565 แตะ 1,950 ล้านบาท ยอดขาย 2,400 ล้านบาท ด้านวอร์แรนต์ SENAJ-W1 ผลตอบรับดีเกินคาด ขายหมดเกลี้ยง สะท้อนนักลงทุนเชื่อมั่น พร้อมเทรด 1 ก.ค.นี้
*“ออริจิ้น พร็อพเพอร์ตี้” ผนึกยักษ์อสังหาฯ ญี่ปุ่น “โนมูระ เรียลเอสเตท” ร่วมลงทุนโครงการคอนโด “ออริจิ้น เพลย์ ศรีอุดม สเตชั่น” มูลค่า 2,100 ล้านบาท เพิ่มอีก 1 แห่ง หลังปีนี้ร่วมทุนไปแล้ว 4 โครงการ หนุนมูลค่าร่วมทุนระหว่าง 2 บริษัท ทะลุ 45,300 ล้านบาท ชี้โนมูระ เชื่อมั่นหลังออริจิ้นสร้างยอดขายสะสมต่อเนื่อง เดินเครื่องตลาดคอนโดสำหรับคน Gen Z เกาะทำเลรถไฟฟ้าสายใหม่ ชูจุดขายส่วนกลางจัดเต็ม-มีโซนเลี้ยงสัตว์ได้
*บริษัท บ้านปู จำกัด (มหาชน) หรือ BANPU ประกาศแต่งตั้ง “นายสินนท์ ว่องกุศลกิจ” ดำรงตำแหน่งประธานเจ้าหน้าที่บริหาร บริษัท บ้านปู เน็กซ์ จำกัด หนึ่งในธุรกิจเรือธงของกลุ่มบ้านปู เพื่อร่วมขับเคลื่อนภารกิจสำคัญในการสร้างอนาคตพลังงานที่ยั่งยืน เร่งขยายพอร์ตพลังงานสะอาดและเทคโนโลยีพลังงาน เพิ่มขีดความสามารถในการแข่งขัน และเชื่อมต่อระบบนิเวศธุรกิจที่สอดรับกับเทรนด์พลังงานยุคใหม่